MILLได้ทุน175ล้าน ขายหุ้นกู้พีพี‘วรพจน์
มิลล์คอนฯ ระดมเงินก้อนโต 175 ล้านบาท ขายหุ้นกู้แปลงสภาพให้ “วรพจน์ อำนวยผล”
30 ธ.ค. 2554

มิลล์คอนฯ ระดมเงินก้อนโต 175 ล้านบาท ขายหุ้นกู้แปลงสภาพให้ “วรพจน์ อำนวยผล” 
นางภิรมย์ เศาภายน กรรมการ บริษัท มิลล์คอนสตีลอินดัสทรีส์ (MILL) เปิดเผยว่า ที่ประชุมคณะกรรมการบริหารมีมติเสนอขายหุ้นกู้แปลงสภาพมูลค่า 175 ล้านบาท ให้กับ นายวรพจน์ อำนวยผล เมื่อวันที่ 28 ธ.ค. 2554 
ปัจจุบันนายวรพจน์ เป็นผู้ถือหุ้น MILL จำนวน 2.1% และไม่ได้เป็นบุคคลที่มีความสัมพันธ์กับบริษัท
สำหรับหุ้นกู้แปลงสภาพชุดนี้ บริษัทกำหนดจ่ายอัตราดอกเบี้ย 5% ต่อปี มีอายุ 6 ปี ราคาแปลงสภาพในอัตราหุ้นละ 3 บาท โดยเริ่มแปลงสภาพครั้งแรกได้ในเดือนถัดจากเดือนที่ครบระยะเวลา 1 ปีนับแต่วันที่ออกหุ้นกู้แปลงสภาพ ทั้งนี้ราคาหุ้น MILL วันที่ 29 ธ.ค. 2554 ปิดที่ 2.2 บาท ไม่เปลี่ยนแปลงจากวันก่อน 
ก่อนหน้านี้ ที่ประชุมผู้ถือหุ้นวิสามัญผู้ถือหุ้น อนุมัติให้บริษัทออกและเสนอขายหุ้นกู้แปลงสภาพมูลค่ารวมไม่เกิน 1,809 ล้านบาท
เมื่อวันที่ 23 ธ.ค.ที่ผ่านมา คณะกรรมการ MILL มีมติจ่ายเงินปันผลระหว่างกาลงวด 9 เดือนแรกปีนี้ ให้กับผู้ถือหุ้นบุริมสิทธิแบบ ก. และแบบ ข. รวมเป็นเงินไม่เกิน 58 ล้านบาท